Document ID: 32007R0980

KOMMISSIONENS FORORDNING (EF) Nr. 980/2007
af 21. august 2007
om særlige foranstaltninger til forvaltning af WTO-toldkontingentet for newzealandsk smør fra september 2007 til december 2007 og om ændring og fravigelse af forordning (EF) nr. 2535/2001
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter (1), særlig artikel 29, stk. 1, og
ud fra følgende betragtninger:
(1)
I Kommissionens forordning (EF) nr. 2535/2001 af 14. december 2001 om gennemførelsesbestemmelser til Rådets forordning (EF) nr. 1255/1999 for så vidt angår importordningen for mælk og mejeriprodukter og åbning af toldkontingenter (2), som ændret ved forordning (EF) nr. 2020/2006 (3), er der fastsat bestemmelser om forvaltning af WTO-toldkontingentet for newzealandsk smør på grundlag af importlicenser, som tildeles to gange om året efter de licensansøgningsperioder, der er fastsat i artikel 34a.
(2)
Da importlicenser blev tildelt for andet halvår af 2007 for smør med oprindelse i New Zealand under det kontingent med løbenummer 09.4182, der er omhandlet i bilag III.A til forordning (EF) nr. 2535/2001, blev der indgivet licensansøgninger for færre mængder end dem, der var til rådighed af de pågældende produkter. Som følge heraf blev 9 958,6 tons ikke tildelt.
(3)
Da kontingentet altid blev udnyttet fuldt ud, inden nye forvaltningsregler trådte i kraft den 1. januar 2007, kan underudnyttelsen skyldes, at importørerne endnu ikke har vænnet sig til de nye bestemmelser og procedurer.
(4)
Der bør derfor fastsættes en supplerende tildelingsperiode for restmængden, og sikkerhedsstillelsen bør nedsættes for at lette importørernes adgang til kontingentet.
(5)
Foruden de meddelelser, der er fastsat i Kommissionens forordning (EF) nr. 1301/2006 af 31. august 2006 om fælles regler for administration af toldkontingenter for import af landbrugsprodukter på grundlag af en importlicensordning (4), bør det fastsættes nærmere, hvilke oplysninger medlemsstaterne skal sende til Kommissionen navnlig med henblik på at overvåge markedet for newzealandsk smør.
(6)
Forordning (EF) nr. 2535/2001 bør derfor ændres.
(7)
Foranstaltningerne i denne forordning er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
1. Medmindre andet fastsættes i denne forordning, anvendes artikel 34 til 42 i forordning (EF) nr. 2535/2001 for import af 9 958,6 tons smør i 2007 under det kontingent med løbenummer 09.4182, der er omhandlet i bilag III.A til nævnte forordning.
2. Uanset artikel 34a, stk. 3, i forordning (EF) nr. 2535/2001 kan licensansøgninger kun indgives i løbet af de første ti dage af september 2007.
3. Med henblik på anvendelsen af denne forordning er den disponible mængde, der er omhandlet i artikel 34a, stk. 4, litra b), i forordning (EF) nr. 2535/2001, på 9 958,6 tons.
4. Importlicenser udstedt i henhold til denne forordning er gyldige til den 31. december 2007.
5. Uanset artikel 35 i forordning (EF) nr. 2535/2001 er den sikkerhedsstillelse, der er omhandlet i artikel 15, stk. 2, i Kommissionens forordning (EF) nr. 1291/2000 (5), på 10 EUR pr. 100 kg smør netto.
6. Uanset artikel 35b, stk. 3, i forordning (EF) nr. 2535/2001 anføres i rubrik 20 i licenserne en af angivelserne i bilaget til nærværende forordning.
Artikel 2
I artikel 35a, stk. 2, i forordning (EF) nr. 2535/2001 indsættes følgende afsnit:
»Inden den 15. i den måned, hvor ansøgningerne indgives, meddeler medlemsstaterne også Kommissionen ansøgernes navne og adresser, opdelt efter kontingentets løbenummer. Oplysningerne fremsendes elektronisk, idet medlemsstaterne benytter de formularer, som Kommissionen stiller til rådighed.«
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. september 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. august 2007.

Labels: 17
13
3
18
15